Jy kan die opstel op ‘n paar maniere benader. Dalk ken jy iemand wat in ‘n rolstoel is en wil jy dalk van hom of haar vertel. Dalk kry jy baie met hom te doen. Dalk het hy ‘n groot indruk op jou gemaak. Dalk leer jy groot lewenswaardighede by hom. Hoe beïnvloed die feit dat hy in ‘n rolstoel is, julle verhouding? Is daar spesiale behoeftes wat hy het, waarmee jy kan help? Wat leer jy uit jou interaksie met ‘n gestremde persoon?
Dalk is jy self in ‘n rolstoel en wil jy daaroor skryf. Skryf jou hart uit. Skryf dít wat jy nog altyd wou hê ander moet weet, maar nie die moed gehad het om te vertel nie. Wat is vir jou moeilik? Hoe wil jy graag hê ander mense moet jou hanteer? Hoe wil jy gehelp word en op watter maniere verkies jy om nié gehelp te word nie, maar self reg te kom? Wat is jou begeertes? Wat is jou lewensuitkyk? Wat is jou toekomsdrome? Wat kan ons, as mense buite die rolstoel, by jou leer?
Of, jy kan skryf oor rolstoelmense in die algemeen. Hier gaan ek raad en hulp van die blogmaats en ander lesers nodig hê en ek sal bly wees as julle insette sal lewer.
Toeganklikheid tot plekke is baie keer vir rolstoelmense ‘n probleem. As daar net trappe is, is dit onmoontlik vir ‘n persoon in ‘n rolstoel om in ‘n gebou te kom. Parkering kan baie moeilik wees, veral as die parkeerplekke nou is. Daarom moet ons regtig die rolstoelparkeerplekke ooplos en dit nie gebruik as ons dit nie nodig het nie. Dieselfde met rolstoeltoilette. Dis daar vir mense wat nie so gelukkig soos ek en jy is en in nou plekkies te kan inskuur nie.
My niggie is vroeg in haar getroude lewe verlam deur ‘n motorongeluk waarin hulle betrokke was. Dat haar man deur al die jare by haar gebly het sê vir my baie van sy karakter. Ongelukkig het ek min met haar deur die jare te doen gekry, maar sy blyk ‘n sterk blymoedige mens te wees.